Twee vas ná moord op AmerikanerArgieffoto: Kent Williamson Twee persone is in hegtenis geneem in verband met die moord op Michael Clifford Edwards, ŉ Amerikaner wat in Januarie tydens ŉ kapingspoging in Midrand doodgeskiet is. Kapt. Kay Makhubele, woordvoerder van die polisie, het gesê ŉ 27-jarige man is Dinsdagaand in Esselenpark in Ekurhuleni aangekeer. “Verdere ondersoek deur die SAPD en Johannesburgse metropolisie het Woensdag gelei tot die inhegtenisneming van ŉ tweede verdagte, ŉ 36-jarige man, ook in Ekurhuleni.” Die ondersoek sal bepaal of die verdagtes ook met ander misdade verbind kan word. Hulle sal na verwagting Vrydag in die Midrand-landdroshof verskyn. Die inhegtenisnemings volg ná ŉ voorval waar ŉ vrou en haar man op 7 Januarie 2020 in hul Nissan X-Trail gery het. Hulle het by ŉ rooi verkeerslig op die hoek van Maple- en Kyalami Mainweg stilgehou. Twee mans het die egpaar se voertuig bestorm en wou in die Nissan X-Trail klim. Die voertuig het glo agteruit gerol en in ŉ sloot beland. Skote is uit die verdagtes se voertuig, ŉ wit Audi A4, gevuur. Die vrou is in haar bolyf gewond en haar man is doodgeskiet. Sy is na ŉ hospitaal geneem vir dringende mediese behandeling.